**Predkladacia správa**

Ministerstvo práce, sociálnych vecí a rodiny predkladá návrh nariadenia vlády Slovenskej republiky, ktorým sa ustanovujú technické požiadavky na prístupnosť výrobkov pre osoby so zdravotným postihnutím (ďalej len „návrh nariadenia vlády SR“), ktoré nadväzuje na zákon č. 351/2022 Z. z. o prístupnosti výrobkov a služieb pre osoby so zdravotným postihnutím a o zmene a doplnení niektorých zákonov a ktorým sa pre oblasť výrobkov transponuje smernica Európskeho parlamentu a Rady (EÚ) 2019/882 zo 17. apríla 2019 o požiadavkách na prístupnosť výrobkov a služieb (Ú. v. EÚ L 151, 7.6.2019).

Cieľom návrhu nariadenia vlády SR je zvýšiť dostupnosť prístupných výrobkov na vnútornom trhu a zlepšiť prístupnosť informácií pre osoby so zdravotným postihnutím, staršie osoby, tehotné ženy a zároveň aj pre osoby ktoré majú trvalé alebo dočasné telesné, mentálne, intelektuálne alebo zmyslové postihnutia, znevýhodnenia súvisiace s vekom alebo iné trvalé či dočasné znevýhodnenie súvisiace s výkonnosťou ľudského tela, ktoré v súčinnosti s rôznymi prekážkami môže obmedzovať ich prístup k výrobkom, čo vedie k situácii, keď je potrebné prispôsobiť takéto výrobky ich osobitným potrebám.

Návrh nariadenia vlády SR definuje rozsah požiadaviek na prístupnosť výrobkov. V prílohách sú špecifikované všeobecné požiadavky na prístupnosť, osobitné požiadavky na prístupnosť, postup posudzovania zhody, kritéria posúdenia neprimeranej záťaže a smernica o požiadavkách na prístupnosť výrobkov a služieb. V návrhu nariadenia vlády SR sa upravuje aj zhoda s požiadavkami na prístupnosť, ako aj predpoklad zhody v súvislosti s harmonizovanými normami a technickými špecifikáciami tovarov. Návrh nariadenia vlády SR upravuje aj technické požiadavky na prístupnosť výrobku pre osoby so zdravotným postihnutím, postupy posudzovania zhody na výrobok, práva a povinnosti výrobcu a splnomocneného zástupcu výrobcu, dovozcu a distribútora výrobku.

Návrh nariadenia vlády SR nebol predmetom vnútrokomunitárneho pripomienkového konania.

Návrh nariadenia vlády SR bol predmetom medzirezortného pripomienkového konania a na rokovanie sa predkladá bez rozporov.